Friluftsliv i skolen. 

Kort referat fra ”Veien videre”  og ”Oppsummering og avslutning”.

Veien videre. Diskusjon om samarbeid og oppfølging.

Innledninger og kommentarer

Det er etablert et godt samarbeid i Hedmark om ”Folkehelse på tvers”. Fire avdelinger hos fylkesmannen er involvert (oppvekst og utdanning, sosial- og helse, miljø, landbruk) samt Høgskolen i Hedmark, Hamar naturskole, idrettskretsen, andre frivillige organisasjoner m.fl. Samarbeidet bør kunne danne mal for andre fylker.

Det er behov for en planmessig og langvarig satsing. Det er behov for å skape nettverk og formidle gode modeller, og det er behov for møteplasser på alle nivå – nasjonalt, regionalt, lokalt. Det er behov for møteplasser både på internett og ”i virkeligheten”.

Det er viktig at man snakker sammen også utenom konferanser. Frivillige organisasjoner kan også samarbeide bedre seg imellom.

Leirskolene representerer et viktig tilbud som ikke kan erstattes av naturskoler og lignende tilbud i nærmiljøet. Viktig at naturskoler, frivillige organisasjoner, leirskoler og andre samarbeider og utfyller hverandre heller enn å konkurrere/ødelegge for hverandre. 

Friluftsliv og bruk av naturen er en del av vår kulturarv. Det er viktig å presentere friluftsliv også i et slikt perspektiv, ikke minst overfor innvandrere. Kan/bør ”Den kulturelle skolesekken” åpne for friluftsliv?

Det er en sentral utfordring å gå fra ”den idealistiske hverdagen” til å få disse temaene inn i skolehverdagen for alle elever.

Det er behov for økt kunnskap om effekten av uteskole. Slik kunnskap kan trolig bidra til å gi uteskolen den økte status den trenger. Evaluering bør omfatte både fysisk aktivitet, læring og sosiale relasjoner. Det er vesentlig at uteskole er tilgjengelig som etterutdanningstilbud og blir en obligatorisk del av lærerutdanningen.

Kompetanse blant lærere er viktig, men det skorter på penger til kursdeltakelse og vikarutgifter. Støtte/oppbakking fra andre lærere på skolen er også en viktig utfordring.

Konferansen er et godt eksempel på samarbeid (mellom tre direktoratet (tre departement) og flere organisasjoner). MDs inngang til samarbeidet er friluftslivsmeldingen og MD vil for neste år ha klare forventninger til DN relatert til Friluftslivets år og et ”Forum for friluftsliv i skolen”.

Oppsummering 

v/Anita Aadland.

Vi har hatt en lang og intens dag der målet har vært å bidra til mer og bedre fysisk aktivitet, læring, naturopplevelser og gode måltider i skolen gjennom friluftsliv.

Vi har fått synliggjort at skolen er en særdeles viktig arena for fysisk aktivitet og friluftsliv. Det som har vært presentert i dag viser at det skjer mye positivt på disse områdene, men samtidig at det er et potensial som ikke er godt nok utnyttet.

Det er behov for å styrke samarbeidet om disse temaene, og denne konferansen må ses på som en start på et slikt samarbeid. Miljøverndepartementets signaler om å opprette et ”Forum for friluftsliv i skolen” er et viktig og positivt signal. Det er viktig å få formalisert samarbeidet.

Vi har behov for møteplasser og denne konferansen har vært en viktig møteplass for oss som arbeider med temaene fysisk aktivitet, naturopplevelse, måltider og friluftsliv i skolen. Vi bør vurdere å videreføre med tilsvarende konferanser for eksempel årlig eller annethvert år. 

Oppfølgingen bør også ses i sammenheng med handlingsplanen for fysisk aktivitet som legges fram av Helsedepartementet 16.desember.

